[{"text_idx": "#000004", "text": "Click to open in page menu\nView and download our prospectuses and course guides"}, {"text_idx": "#000006", "text": "Mae un o golegau addysg bellach mwyaf De Cymru, Coleg y Cymoedd, wedi datgelu cyfres o ddatblygiadau newydd yn sgil buddsoddi dros \u00a34 miliwn ar ei gampws yn y Rhondda."}, {"text_idx": "#000007", "text": "Dychwelodd y dysgwyr i\u2019r campws ar o\u0302l misoedd o ddysgu o bell i ddarganfod adain gyfan newydd sy\u2019n cynnwys gweithdy ac ystafell grefftau newydd; offer a chyfleuster hyfforddi coginio; cawod a chyfleusterau newid modern ar gyfer ei gae chwaraeon; yn ogystal ag ystafell bwrpasol i helpu dysgwyr i ddatblygu sgiliau byw\u2019n annibynnol. Hefyd, adeiladwyd neuadd amlbwrpas fodern ar gyfer \u2018profiad y dysgwyr\u2019, a fydd yn cael ei defnyddio ar gyfer amrywiaeth o gyrsiau ac ar gael i\u2019w llogi\u2019n breifat unwaith y bydd y cyfyngiadau\u2019n caniata\u0301u."}, {"text_idx": "#000008", "text": "Mae\u2019r buddsoddiadau, a ariennir yn rhannol gan Raglen Ysgolion a Cholegau ar gyfer yr 21ain Ganrif Llywodraeth Cymru, yn rhan o gynlluniau\u2019r coleg i fuddsoddi\u2019n barhaus mewn cyfleusterau ac offer newydd a fydd yn caniata\u0301u i ddysgwyr ar draws ei ddalgylch gael mynediad at y cyfleoedd hyfforddiant a\u2019r llwybrau gyrfa diweddaraf."}, {"text_idx": "#000010", "text": "\u201cMae\u2019r hyn a ddechreuodd fel adnewyddu\u2019r campws wedi tyfu\u2019n brosiect ar raddfa fawr i wella darpariaethau addysgu ymhellach; cyfoethogi\u2019r cwricwlwm a moderneiddio cyfleusterau\u2019r coleg. Y nod yw parhau i ddarparu addysg a hyfforddiant o safon uchel am nifer o flynyddoedd i ddod, ac wrth wneud hynny, sicrhau bod dysgwyr, heddiw ac yn y dyfodol, yn rhagori yn eu hastudiaethau a\u2019u hyfforddiant.\u201d"}, {"text_idx": "#000011", "text": "Bellach mae gan ddysgwyr Mynediad Galwedigaethol sy\u2019n astudio Gosodiadau Trydan, Gwaith Saer a Phlymio fynediad at eu gweithdy pwrpasol eu hunain, sy\u2019n rhoi\u2019r lle, yr offer a\u2019r adnoddau sydd eu hangen arnynt i gael hyfforddiant o safon diwydiant a fydd yn eu helpu i ragori yn eu crefft."}, {"text_idx": "#000012", "text": "Ar gyfer dysgwyr celf a chrefft, agorwyd ystafell bwrpasol ar gyfer addysgu personol ac i\u2019w galluogi i gyflawni eu prosiectau crefft eu hunain, o greu basgedi i waith coed."}, {"text_idx": "#000013", "text": "Er mwyn sicrhau bod darpariaethau Coleg y Cymoedd ar gyfer dysgwyr ag anghenion dysgu ychwanegol (ADY) yn cwrdd a\u0302\u2019r safonau a nodwyd gan Fil ADY Llywodraeth Cymru, mae\u2019r coleg wedi creu ystafell bwrpasol newydd ar gyfer Sgiliau Byw\u2019n Annibynnol (ILS). Bydd yr ystafell yn cynnwys fflat breswyl ffug gyda chegin ac offer cartref sy\u2019n gweithredu\u2019n llawn fel y gallant fagu hyder o ran byw\u2019n annibynnol drwy weithgareddau ymarferol."}, {"text_idx": "#000014", "text": "Hefyd, mae\u2019r coleg wedi datgelu cyfleuster hyfforddi coginio a chegin a bwyty o safon fasnachol. Er mwyn cydnabod hanes pyllau glo\u2019r rhanbarth a\u2019r flwyddyn y cychwynnodd y gwaith ar y prosiect, enw\u2019r bwyty yw \u2018Colliery 19\u2019 a bydd yn cynnwys addurniadau\u2019n ymwneud a\u0302\u2019r diwydiant glo ag elfen fodern. Bydd yr holl fwyd yn cael ei baratoi a\u2019i weini gan ddysgwyr sy\u2019n astudio pob lefel o gyrsiau arlwyo, o\u2019r cyrsiau rhagarweiniol i gymwysterau uwch, o dan arweiniad cogyddion a staff blaen ty\u0302 proffesiynol. Wrth i gyfyngiadau symud lacio ac yn unol a\u0302 chanllawiau\u2019r llywodraeth, bydd Colliery-19 yn agor ei ddrysau i\u2019r cyhoedd yn y dyfodol agos."}, {"text_idx": "#000015", "text": "Wrth edrych ymlaen, mae gan Goleg y Cymoedd gynlluniau pellach i wella cyfleoedd hyfforddi a dysgu i ddysgwyr ar gampws y Rhondda drwy droi\u2019r gofod manwerthu cyfredol ar y safle yn fenter a gynhelir gan fyfyrwyr a fydd yn rhoi\u2019r cyfle iddynt ennill profiad gwaith a rhoi hwb i\u2019w sgiliau menter. Bydd y gofod amlbwrpas yn cynnig amrywiaeth o opsiynau gan gynnwys ardal arlwyo i ddysgwyr ddatblygu eu sgiliau ac ennill profiad manwerthu, ardal i ddysgwyr werthu eu creadigaethau o patisserie i waith coed, yn ogystal a\u0302 lleoliad i werthu lluniaeth yn ystod digwyddiadau yn theatr y coleg."}, {"text_idx": "#000016", "text": "Bydd y gofod hefyd yn gweithredu fel estyniad o ddarpariaethau cyfleusterau\u2019r coleg ar gyfer dysgwyr ag anghenion dysgu ychwanegol ac i\u2019r rheini sydd am ddatblygu sgiliau byw\u2019n annibynnol, gan gynnig y cyfle iddynt ddatblygu eu sgiliau ac ymarfer yr hyn y maent wedi\u2019i ddysgu yn yr ystafell ddosbarth mewn amgylchedd gwaith go iawn."}, {"text_idx": "#000017", "text": "Mewn ymgais i ddarparu rhagor o fuddion i gymuned ehangach y Rhondda, yn ogystal a\u0302 dysgwyr a staff, mae gan y campws neuadd amlbwrpas newydd ar gyfer \u2018profiad y dysgwyr\u2019 a fydd, unwaith y bydd yn gwbl weithredol ac wrth i\u2019r cyfyngiadau lacio, ar gael i\u2019r gymuned leol ar gyfer digwyddiadau cyhoeddus. Mae cyfleusterau cawod a blociau newid newydd hefyd wedi\u2019u creu ar gae chwaraeon y campws, a fydd ar agor i aelodau\u2019r cyhoedd sydd am ddefnyddio\u2019r gofod ar gyfer digwyddiadau a gweithgareddau chwaraeon. Mae timau lleol fel y ti\u0302m rygbi i ferched \u2018Rhondda Miners\u2019 eisoes wedi manteisio ar y cyfleusterau newydd a byddant yn defnyddio\u2019r cae fel maes hyfforddi ar gyfer eu chwaraewyr."}, {"text_idx": "#000019", "text": "\u201cMaent yn rhan allweddol o\u2019n hymrwymiad i gynyddu darpariaethau ar gyfer dysgwyr ag anghenion dysgu ychwanegol, uwchlaw a thu hwnt i ofynion, a byddant hefyd yn ein galluogi i ehangu\u2019r cwricwlwm i gynnig cymwysterau lefel uwch mewn amrywiol ddisgyblaethau. Mae hyn yn golygu y bydd dysgwyr yn gallu symud ymlaen a\u0302\u2019u dewis lwybr addysg ar un campws, rhywbeth nad oeddem yn gallu ei gynnig o\u2019r blaen\u201d."}, {"text_idx": "#000023", "text": "Yr hyn y mae dysgwyr yn ei ddweud"}]